Daud bin Yusof

Tuan Guru Haji Daud bin Yusof (1920–1987) merupakan seorang ulama terkenal dari Pasir Mas, Kelantan, dan merupakan ayah kepada Mohd Nassuruddin Daud, Menteri Besar Kelantan sejak tahun 2023. Beliau dikenali dengan gelaran Tuan Guru Haji Daud Meranti.

 Latar belakang 
Beliau dilahirkan di Kampung Kedondong, Pasir Mas, Kelantan pada tahun 1920. Ibunya bernama Khadijah binti Samah dan beliau merupakan anak sulung daripada empat orang adik beradik. Ayah beliau, Tuan Guru Haji Yusof bin Haji Ibrahim, ialah seorang ulama tempatan yang pernah berguru dengan Tok Pulau Ubi dan Tuan Guru Haji Abdul Somad Geting.

 Pendidikan 
Pendidikan awal beliau bermula di Pondok Kubang Bemban, Pasir Mas di bawah bimbingan Tuan Guru Haji Abdul Ghani, dan kemudian di Pondok Bunohan bersama Tuan Guru Haji Salleh Pedada.

Pada usia 14 tahun, beliau dihantar oleh ayahnya untuk melanjutkan pelajaran ke Mekah al-Mukarramah. Di sana, beliau mendaftar di Madrasah Darul Ulum ad-Diniyahm dan turut menuntut ilmu di Masjidil Haram pada waktu petang dan malam. 

Antara guru-guru beliau di sana ialah:

 Syeikh Muhammad Yassin Isa al-Fadani  
 Sayyid Muhammad Amin Kutbi  
 Sayyid Alwi Abbas al-Maliki  
 Syeikh Muhammad al-‘Arabi  
 Syeikh Abdul Rahman bin Syeikh Muhammad Khatib al-Malebari  
 Syeikh Ibrahim al-Fathani  
 Syeikh Sulaiman Ambon  
 Syeikh Hassan al-Yamani  
 Syeikh Noh al-Kalantani  
 Syeikh Abdul Qadir al-Mandili  
 Syeikh Hussin Palembang  
 dan lain-lain

Beliau tinggal dan belajar di Mekah selama 15 tahun sebelum kembali ke Pasir Mas pada tahun 1949.

 Kerjaya 
Sekembalinya ke tanah air, beliau menetap di Kampung Meranti dan mengajar di madrasah berhampiran rumahnya. Tidak lama kemudian, beliau menubuhkan sebuah pondok pengajian di situ yang dikenali sebagai Pondok Meranti.

Beliau pernah menjadi calon PAS dalam Pilihan Raya Umum 1959 dan 1964, dan memenangi kedua-duanya. Beliau juga pernah memegang jawatan sebagai Yang Dipertua PAS Kawasan Pasir Mas. 

Pada tahun 1970-an, beliau dilantik menjadi salah seorang guru tetap di Masjid Muhammadi, Kota Bharu, dan juga sering menyampaikan kuliah di Pondok Haji Ali, Meranti.

 Keluarga 
Daud bin Yusof mempunyai beberapa anak yang aktif dalam bidang politik dan keagamaan di Kelantan. Berdasarkan maklumat awam, anak-anak yang disahkan adalah:

 Nik Aishah - Anak sulung.
 Ustaz Mohd Mansor bin Hj Daud - Pengasas bersama Yayasan Daril Ulum dan aktif dalam pendidikan Islam.
 Mohd Nassuruddin bin Hj Daud - Menteri Besar Kelantan ke-19, dilantik pada 15 Ogos 2023.
 Ustaz Muhammad Shukri bin Hj Daud - Aktif dalam aktiviti keagamaan, menyampaikan kuliah Jumaat, dan juga pengasas bersama Yayasan Daril Ulum.

Maklumat mengenai adik-beradik lain tidak tersedia dalam sumber awam.

 Wafat 
Tuan Guru Haji Daud bin Yusof meninggal dunia pada tahun 1987 pada usia 67 tahun. Jenazah beliau disemadikan di Tanah Perkuburan Islam Kampung Meranti, Pasir Mas, Kelantan.

 Warisan 
Beliau berasal daripada keluarga ulama yang dihormati di Kelantan. Keturunannya masih meneruskan legasi keilmuan dan kepimpinan dalam bidang agama dan politik.

 Rujukan 
 Ahmad Syakir Mohd Nassuruddin, Khairulnazrin Nasir, Wan Mohd Al-Hafiz Wan Mustapa & Abdul Azib Hussain.